臥病聞常山旋師策勳宥過王澤大洽因寄李六侍郎
作者：劉禹錫
朝代：唐

paragraphs: 寂寂重寂寂，病夫臥秋齋。
夜蛩思幽壁，槁葉鳴空堦。
南國異氣候，火旻尚昏霾。
瘴煙跕飛羽，沴氣傷百骸。
昨聞凱歌旋，飲至酒如淮。
無戰陋丹水，垂仁輕槀街。
清廟既策勳，圓丘俟燔柴。
車書一以混，幽遠靡不懷。
逐客顦顇久，故鄉雲雨乖。
禽魚各有化，予欲問齊諧。